3. KONKURRENCEPOLITIK

1. Traktaten om oprettelse af Det Europæiske Fællesskab, afsnit VI, kapitel I — konkurrencereglerne.

Uanset EF-traktatens artikel 87 og 88 kan Malta indtil den 31. december 2008 bibeholde den driftsstøtte, som er ydet i henhold til beskatningsordningerne i forordning 4 og 6 under loven om erhvervsfremme, såfremt følgende betingelser er opfyldt:

- det samlede årlige beløb til en enkelt virksomhed må ikke overstige 7200 MTL pr. ansat eller

- det årlige beløb beregnet på grundlag af det støtteberettigede overskud må ikke overstige 25000 MTL pr. ansat, når den reducerede sats, der anvendes, er på 5 % (i medfør af enten forordning 4 eller 6), eller 28000 MTL pr. ansat, når den reducerede sats for beskatning er på 10 % eller 15 % (i medfør af enten forordning 4 eller 6).

2. Traktaten om oprettelse af Det Europæiske Fællesskab, afsnit VI, kapitel I — konkurrencereglerne.

a) Uanset EF-traktatens artikel 87 og 88 kan Malta anvende fritagelse for selskabsskat, som er ydet indtil den 30. november 2000 i medfør af loven om industriel udvikling og loven om Maltas frihavne på følgende betingelser:

i) for små- og mellemstore virksomheder, jf. Fællesskabets definition [1] af sådanne virksomheder og Fællesskabets praksis til og med den 31. december 2011.

I tilfælde af en fusion, overtagelse eller en lignende begivenhed, som en virksomhed, der har opnået skattefritagelse i medfør af ovennævnte lovgivning, indgår i, bortfalder fritagelsen fra selskabsskat.

ii) for større virksomheder som defineret i overensstemmelse med Kommissionens praksis, forudsat at følgende begrænsninger for de støttebeløb, som ydes i medfør af ovennævnte lovgivning, overholdes:

aa) Statsstøtte til regionale investeringer:

- Støtten begrænses til højst 75 % af de støtteberettigede investeringsomkostninger, hvis virksomheden har opnået ret til skattefritagelse inden den 1. januar 2000. Hvis virksomheden har opnået ret til skattefritagelse i løbet af år 2000, begrænses støtten til højst 50 % af de støtteberettigede investeringsudgifter.

- Perioden for beregning af den støtte, der skal medtages under ovennævnte lofter på 75 og 50 %, begynder den 1. januar 2001. Ved beregningen tages der ikke hensyn til støtte, hvorom der er ansøgt, eller som er modtaget på basis af tidligere overskud forud for denne dato.

- Hvis en virksomhed på tiltrædelsesdatoen allerede har overskredet gældende lofter, skal støtten ikke tilbagebetales.

- Ved beregningen af den samlede støtte tages der hensyn til alle former for støtte, som den støtteberettigede virksomhed har modtaget i forbindelse med de støtteberettigede udgifter, herunder støtte, der er ydet i henhold til andre ordninger, uanset om støtten ydes med lokale, regionale eller nationale midler eller fællesskabsmidler.

- Støtteberettigede omkostninger defineres efter retningslinjerne for statsstøtte med regionalt sigte [2].

- Støtteberettigede omkostninger, som kan komme i betragtning, er omkostninger, som er påløbet mellem den 1. januar 1995 og den 31. december 2006 i henhold til et investeringsprogram, som den støtteberettigede virksomhed har vedtaget formelt senest den 31. december 2002 og anmeldt til Republikken Maltas økonomiministerium senest den 31. marts 2003.

bb) Statsstøtte til uddannelse, forskning og udvikling og til miljøinvesteringer:

- Støtten må ikke overstige de lofter for maksimal støtteintensitet, som er gældende for sådanne støtteformål.

- Beregningsperioden for støtte under de gældende lofter løber fra den 1. januar 2001; enhver anmodning om støtte modtaget på grundlag af overskud forud for denne dato indgår ikke i beregningen.

- Med henblik på beregning af det fulde støttebeløb skal der tages hensyn til al den støtte, der er ydet til den støtteberettigede vedrørende støtteberettigede omkostninger, herunder støtte ydet under andre ordninger, og uanset om støtten er ydet via lokale, nationale eller EF-kilder.

- Støtteberettigede omkostninger defineres på grundlag af de fællesskabsregler, der gælder for det pågældende støtteformål.

- Der vil ikke blive stillet krav om tilbagebetaling af støtte, hvis virksomheden på tiltrædelsesdatoen allerede har overskredet de gældende lofter.

- Støtteberettigede omkostninger, som kan komme i betragtning, er omkostninger, som er påløbet mellem den 1. januar 1995 og den 31. december 2006 i henhold til et investeringsprogram, som den støtteberettigede virksomhed har vedtaget formelt senest den 31. december 2002 og anmeldt til Republikken Maltas økonomiministerium senest den 31. marts 2003.

b) Enhver støtte, der ydes i medfør af de to nævnte ordninger og ikke bringes i overensstemmelse med betingelserne i afsnit 1 inden tiltrædelsesdatoen, betragtes som ny støtte i henhold til den gældende støttemekanisme, som er fastsat i bilag IV, kapitel 3 om konkurrencepolitik, til denne akt.

c) Malta informerer Kommissionen om:

- opfyldelsen af betingelserne i litra a) to måneder efter tiltrædelsesdatoen

- om de støtteberettigede investeringsomkostninger, som den støtteberettigede virksomhed har haft i henhold til ovennævnte lovgivning, og om de samlede støttebeløb, som de støtteberettigede har modtaget, inden udgangen af september 2007.

3. Traktaten om oprettelse af Det Europæiske Fællesskab, afsnit VI, kapitel I — konkurrencereglerne.

a) Uanset EF-traktatens artikel 87 og 88 og på nedennævnte betingelser kan Malta yde følgende omstruktureringsstøtte til et maksimumsbeløb på 419491000 MTL til Malta Drydocks og Malta Shipbuilding Company Limited, eller til hvem der måtte indtræde i disses rettigheder (i det følgende benævnt "skibsværfterne") i omstruktureringsperioden fra 2002 til udgangen af 2008. Støtten fordeler sig således:

- Nedskrivning af gæld på op til 300000000 MTL.

- Investeringsstøtte på op til 9983000 MTL i henhold til den plan for kapitalinvesteringer, der indgår i omstruktureringsplanen.

- Uddannelsesstipendier på op til 4530000 MTL.

- Kompensation for sociale omkostninger ved omstruktureringen på op til 32024000 MTL.

- Støtte til finansieringsomkostninger på op til 17312000 MTL.

- Anden støtte knyttet til finansieringsomkostninger i forbindelse med uddannelsesstipendier og støtte til kapitalinvesteringer på op til 3838000 MTL

- Tilskud til arbejdskapital på op til 51804000 MTL. Driftsstøtteelementet i planen falder gradvis, således at højst 25 % af beløbet udbetales i løbet af omstruktureringsplanens sidste fire år.

Støtten under hvert enkelt punkt må ikke overstige de omkostninger, den skal dække, og skal begrænses til det minimum, der er nødvendigt for at opfylde målsætningerne i omstruktureringsplanen.

b) Malta skal gennemføre omstruktureringen af skibsværfterne efter en omstruktureringsplan, som sigter mod fuld rentabilitet senest ved udgangen af omstruktureringsperioden, og som skal opfylde følgende betingelser:

i) Støtten er en engangsforanstaltning. Der ydes ingen yderligere støtte til den virksomhed, der ejer skibsværfterne efter den 31. december 2008.

ii) Den planlagte produktive arbejdsstyrke på 1410 personer (efter omstrukturering) til bygning, reparation og ombygning af skibe på skibsværfterne skal svare til 2,4 mio. mand-timer om året.

iii) Antallet af solgte mandtimer til reparation og ombygning af skibe må ikke overstige 2035000 inden for et enkelt af de ti år, der følger efter det år, hvor omstruktureringsperioden begynder.

iv) Skibsbygning som defineret i forordning (EF) nr. 1540/98 om nye regler for støtte til skibsbygningsindustrien [3] begrænses til en maksimal årlig produktion på 10000 kompenseret bruttotonnage. Skibsværfterne kan fratrække følgende nævnte aktiviteter, som påviseligt er overdraget til underleverandører, i den produktion, de indberetter: Opstilling af stilladser, intern transport, midlertidige tjenester, vagttjenester, konstruktion af installationer og modeller, rengøring af skibe, isolering og laminering, lænse- og ballast-systemer, brandsluknings- og sprinklersystemer, kabelføring (der ikke indgår i en e-installation), e-installation (da de materielle omkostninger generelt udgør en stor del af disse operationer, skal kun 40 % af de dokumenterede udgifter tages i betragtning), rigning, klejnsmedearbejde, mekanisk behandling, sanitet (undtagen bade- og toiletrum) og opvarmning.

Den samlede kompenserede bruttotonnage af en given skibsbygningskontrakt kan nedsættes med den procentdel, som ovennævnte operationer, som er overdraget til underleverandører, andrager.

v) Dok 1 i Malta Drydocks lukkes for skibsbygning, skibsombygning og skibsreparation i mindst ti år fra omstruktureringsperiodens begyndelsesdato. Hvis den lukkede dok genbruges til andre aktiviteter, skal disse være uafhængige af de virksomheder, der i øjeblikket ejer skibsværfterne, og de må ikke have tilknytning til skibsbygning, skibsreparation eller skibsombygning.

vi) Med hensyn til den krævede nedskæring af arbejdsstyrken på værfterne, skal Malta sikre, at den påkrævede centrale arbejdsstyrke med de absolut nødvendige kvalifikationsniveauer bevares.

vii) Uddannelsesprogrammer i forbindelse med omstruktureringsplanen skal være forenelige med generelt anvendte fællesskabsregler.

viii) Enhver støtte, der ydes i modstrid med disse betingelser, skal tilbagebetales.

c) Hvis skibsværfterne på grund af særlige omstændigheder, som ikke kunne forudses ved udarbejdelsen af omstruktureringsplan, ikke bliver rentable, kan Kommissionen revidere betingelserne i litra b) i overensstemmelse med proceduren i EF-traktatens artikel 88, stk. 1. Inden denne procedure indledes, skal Kommissionen fuldt ud tage hensyn til medlemsstaternes holdning til, hvorvidt der foreligger særlige omstændigheder. Denne holdning skal udtrykkes på grundlag af en henstilling fra Kommissionen og tilgængelige oplysninger og omstændigheder.

Det samlede støttebeløb i litra a) må under ingen omstændigheder overskrides.

d) Malta skal samarbejde om gennemførelsen af de af Kommissionen etablerede overvågningsordninger, herunder inspektion på stedet foretaget af uafhængige eksperter i omstruktureringsperioden.

Malta forelægger årlige rapporter for Kommissionen om gennemførelsen af planen. Rapporterne skal indeholde alle relevante oplysninger, så Kommissionen kan vurdere, hvordan det går med gennemførelsen af omstruktureringsprogrammet, herunder værfternes prissætning af nye kontrakter om skibsreparationer og skibsbygning. Skibsværftets årlige produktionsrapport skal anføre den kompenserede bruttotonnage af støtteberettigede opgaver, der er overdraget til underleverandører, med angivelse af den faktiske periode, hvor de blev udført af tredjemand, og medtage denne tonnage i beregningen af den kompenserede bruttotonnage af skibsbygningskontrakten. For så vidt angår skibe, der bygges over to år, skal tallet for den kompenserede bruttotonnage fastsættes endeligt ved hvert års udgang, så man undgår korrektioner med tilbagevirkende kraft. Hvert enkelt skibsværft skal med henblik på kontrol kunne fremlægge alle kontrakter vedrørende de opgaver, der er opført på listen i litra b), nr. iv).

Malta skal fremsende disse rapporter senest to måneder inden udgangen af hvert år, første gang i marts 2003. Den sidste rapport fremlægges ved udgangen af marts 2009, medmindre Kommissionen og Malta bliver enige om noget andet.

[1] Kommissionens henstilling 96/280/EF af 3. april 1996 vedrørende definitionen af små og mellemstore virksomheder (EFT L 107 af 30.4.1996, s. 4).

[2] EFT C 74 af 10.3.1998, s. 9.

[3] EFT L 202 af 18.7.1998, s. 1.

--------------------------------------------------